Document ID: 31990R3943

NÕUKOGU MÄÄRUS (EMÜ) nr 3943/90,
19. detsember 1990,
Antarktika vete elusressursside kaitsekonventsiooni XXIV artikli kohaselt loodud vaatlus- ja inspekteerimissüsteemi kohaldamise kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut,
võttes arvesse nõukogu määrust (EMÜ) nr 170/83 25. jaanuarist 1983, millega kehtestati ühenduse kalavarude kaitse- ja majandamissüsteem[1] ja mida on muudetud Hispaania ja Portugali ühinemisaktiga, eriti selle artiklit 11,
võttes arvesse komisjoni ettepanekut
ning arvestades, et:
Antarktika vete elusressursside kaitsekonventsiooni kiitis nõukogu heaks oma otsusega 81/691/EMÜ[2];
konventsiooni XXIV artiklis on ette nähtud vaatlus- ja inspekteerimissüsteemi loomine, et kaasa aidata konventsiooni eesmärgi saavutamisele ja tagada selle sätetest kinnipidamine;
kooskõlas nimetatud artikliga peab süsteem muuhulgas sisaldama konventsiooni lepinguosaliste poolt ametisse nimetatud vaatlejate ja inspektorite pardaletuleku ja inspekteerimise korda; see peab sisaldama ka lipuriigi vastutusele võtmise korda ja sanktsioone pardaletuleku ja inspekteerimise tulemusena saadud tõendite alusel;
Antarktika vete elusressursside kaitsekomisjon (Commission for the Conservation of Antarctic Marine Living Resources - CCAMLR) on nõuetekohaselt vastu võtnud vaatlus- ja inspekteerimissüsteemi; nüüd tuleb sätestada selle süsteemi kohaldamine ühenduses;
on asjakohane laiendada ühenduse laevade inspekteerimist konventsioonialal nõnda, et see hõlmaks ka ühenduse kalavarude kontroll- ja kaitseabinõudest kinnipidamist;
konventsioonialal kalastuse jälgimise huvides on vaja, et liikmesriigid teeksid süsteemi ja muude ühenduse asjakohaste meetmete kohaldamisel koostööd nii üksteisega kui ka komisjoniga;
vaatlus- ja inspekteerimissüsteem ei muuda nõukogu 23. juuli 1987. aasta teatavate kalastuse kontrollabinõude kehtestamist käsitleva määruse (EMÜ) nr 2241/87[3] artiklist 1 tulenevat liikmesriikide kohustust inspekteerida ja kontrollida konventsioonialal kalastuse ja sellega seotud töödega tegelenud ühenduse laevu; määrust on muudetud määrusega (EMÜ) nr 3483/88[4];
süsteem kuulub uuesti läbivaatamisele ja seetõttu tuleks sätestada, kuidas CCAMLRi poolt mitmepoolselt kokku lepitud muudatused vastu võetakse, samuti süsteemi rakendamise üksikasjalikud eeskirjad,
ON VASTU VÕTNUD KÄESOLEVA MÄÄRUSE:
Artikkel 1
Ühenduses kohaldatakse Antarktika vete elusressursside kaitsekonventsiooni alusel kehtestatud vaatlus- ja inspekteerimissüsteemi (edaspidi "süsteem").
Süsteemi sätted on toodud lisas.
Artikkel 2
1. Komisjon nimetab süsteemi raames ametisse ühenduse vaatlejad või inspektorid. Vaatlejaid või inspektoreid võib nimetada komisjon või liikmesriik ja neid võib panna igale liikmesriigi laevale või kokkuleppel teise lepinguosalisega viimase laevale, mis tegeleb või hakkab tegelema vaatlus- või inspekteerimisülesannetega või teadusliku uurimistööga konventsioonialal. Inspektorid ja vaatlejad võivad teha vaatlus- ja inspekteerimistöid laevadel, mis tegelevad konventsioonialal mere elusressursside püügiga või kalavarusid käsitlevate uurimistöödega.
2. Lisaks süsteemist tulenevatele ülesannetele inspekteerivad ühenduse inspektorid konventsioonialal olevaid ühenduse laevu, mille suhtes süsteemi kohaldatakse, selles suhtes, kuidas nad järgivad kõiki muid nende laevade kohta kehtivaid kalavarudega seotud ühenduse kaitse- ja kontrollmeetmeid.
Artikkel 3
Liikmesriigid teevad süsteemi kohaldamisel üksteisega ja komisjoniga koostööd.
Artikkel 4
Üksikasjalised eeskirjad käesoleva määruse rakendamiseks võetakse vajaduse korral vastu kooskõlas määruse (EMÜ) nr 170/83 artiklis 14 sätestatud menetlusega.
Artikkel 5
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. detsember 1990

Labels: 20
5
6